Otsolanmäki

Otsolanmäki on Riihimäen Uramossa sijaitseva mäkialue. Se on asutuksen ympäröimä kalliopohjainen, metsäinen mäki, jonka laella on vanhojen kalliomäntyjen ympäröimä avokallio. Mäen metsä on vanhaa, tasarakenteista kasvatettua männikköä ja alueen keskiosan valtapuustossa kasvaa myös kuusta sekä yksittäisiä rauduskoivuja. Aluspuustossa on pientä pihlajaa, koivua, haapaa, vaahteraa ja erikokoisia kuusia. Mäen lakialue on kuivahkoa kangasta ja rinteet tuoretta, lehtomaista kangasta. Vallitsevat kasvillisuustyypit ovat mustikkatyyppi ja käenkaali-mustikkatyyppi. Aluskasvillisuus on laajalti heinittynyttä ilmeisesti lannoituksen seurauksena. Valtalajeina tavataan mustikkaa, puolukkaa, metsäkastikkaa, käenkaalia, seinäsammalta, metsäkerrossammalta ja runsaina lajeina kieloa, metsälauhaa, valkovuokkoa, kangasmaitikkaa, metsäalvejuurta, keltanoa, vanamoa, oravanmarjaa, lillukkaa, metsämaitikkaa, metsätähteä, kevätpiippoa, metsämansikkaa ja rohtotädykettä. Tavanomaisten metsälajien lisäksi Otsolanmäen kasvistossa tavataan lisäksi sinne puutarhajätteen mukana kulkeutuneita puutarhakarkulaisia. Linnuista Otsolanmäellä on havaittu punatulkkua, rautiaista, talitiaista ja peippoa. Riihimäen pienialaisista taajamametsistä Otsolanmäki on ollut yksi arvokkaista luonto- ja lähiopetuskohteista. Riihimäen kaupunki suunnitteli vuonna 2009 Otsolanmäelle pienkerrostalojen ja rivitalojen rakentamista. Riihimäen seudun luonnonsuojeluyhdistys sekä usea Riihimäen asukas vastustivat hanketta. Luonnonsuojeluyhdistys puolsi metsäalueen säästämistä lähiluonto- ja opetuskohteena. Yoldiameren ylimmän vaiheen aikana, noin 9 500 vuotta sitten, Otsolanmäki on ollut saari. Lähteet